《岘山》
明代·张羽

苍山走南门，雉堞隐相并。
明湖眇东汇，乱石皆北向。
势如渴虹奔，饮首临巨涨。
孤亭压其颠，洼石类盆盎。
十手可对饮，斧凿自天匠。
平生爱山水，脱身事幽访。
落帆绝壁下，登探俯清旷。
冥冥沙鸟逝，泛泛渔舟漾。
崩崖露黄肠，云是古人葬。
我闻襄阳山，兹名乃相况。
羊公仁足怀，杜子功可尚。
当时一跻攀，山势益增壮。
愧我非古人，登兹独惆怅。
且当随鸥鹭，散发凌浩荡。
长啸天地间，身名两俱忘。
“并”，音“傍”，与“忘”皆去声。

作者简介：张羽（1333－1385）元末明初文人。字来仪，更字附凤，号静居，浔阳（今江西九江）人，后移居吴兴（今浙江湖州），与高启、杨基、徐贲称为“吴中四杰”，又与高启、王行、徐贲等十人，人称“北郭十才子”，亦为明初十才子之一。官至太常丞，山水宗法米氏父子，诗作笔力雄放俊逸。张羽好著述，文辞精洁典雅，诗咏深思冶炼，朴实含华。书法纤婉有异趣，仿佛谢庄月赋。隶书效法韩择木、楷书临摹王羲之曹娥碑，虽未精极，却能离俗而入于雅。画山水法米氏父子及高克恭，笔力苍秀，品在方从义上。